雜詩
作者：韓愈
朝代：唐

paragraphs: 古史散左右，詩書置後前。
豈殊蠹書蟲，生死文字間。
古道自愚憃，古言自包纏。
當今固殊古，誰與爲欣歡。
獨攜無言子，共升崑崙顛。
長風飄襟裾，遂起飛高圓。
下視禹九州，一塵集豪端。
遨嬉未云幾，下已億萬年。
向者夸奪子，萬墳厭其巔。
惜哉抱所見，白黑未及分。
慷慨爲悲咤，淚如九河飜。
指摘相告語，雖還今誰親。
翩然下大荒，被髮騎騏驎。